
Kommunedirektørens innstilling
1.      Saken tas til orientering.


SAKSUTREDNING
Bakgrunn for saken
I sak 05/24 i utvalg for helse og omsorg 23.januar 2024 så ble det vedtatt plan for bruker- og pårørendeundersøkelser i helse og omsorg i Porsgrunn kommune; Etter vedtatt plan har området Hjemmetjenester gjennomført brukerundersøkelse for hjemmetjenesten og resultat legges frem for utvalget.
Saksfremstilling
Resultatet av brukerundersøkelser vil være indikasjon på kvalitet i tjenestene og brukes i det kontinuerlige systematiske forbedringsarbeidet. Porsgrunn kommune benytter brukerundersøkelsen fra KS/Bedre kommune som har vært brukt tidligere. Vi kan sammenligne resultatene med tidligere undersøkelse i Porsgrunn kommune der det er gjennomført og med resultat for hele landet. Brukerundersøkelsen har forhåndsbestemte spørsmål og kan ikke tilpasses ut over bakgrunnsspørsmål (eksempelvis alder og kjønn).
 
Resultater
Undersøkelsen ble gjennomført i perioden april til mai ved personal ved en enkelt hjemmetjenesteenhetene tok kontakt per telefon til utvalgte brukere i alle hjemmetjenesteenhetene (Sentrum, Nystrand, Øst-Vest); Spørsmålene ble så gjennomgått og svar samlet inn via bedrekommune.no. Totalt ble det samlet inn 241 svar av 360 spurte, en svarprosent på 67%.
 
Deltakere i undersøkelsen ble inkludert hvis de mottok hjemmetjeneste når undersøkelsen ble gjennomført og hadde mottatt hjemmetjenester i minst seks måneder. Eksklusjonskriteria var om brukere hadde kjent kognitiv svikt
Spørsmålene i undersøkelsen har 5 mulige svar, ett «vet ikke» og 4 svaralternativer med vekting fra negativ til positiv («veldig uenig», «uenig», «enig» og «veldig enig»). Det var mulighet til å legge igjen en tekstkommentar på slutten av undersøkelsen noe kun 9,17% valgte å gjøre. 
Det ble sist gjennomført samme brukerundersøkelse i 2023, dessverre så har bedrekommune endret undersøkelsen med antall svaralternativer, fra seks svaralternativer med vekting til nå fire; Dette gjør at utregning av score blir ulikt noe som gjør at en direkte sammenligning ikke lar seg gjøre.
 
Gjennomgående er svarene i undersøkelsene svært positive: Porsgrunn scorer likt med gjennomsnittet i Norge: 3,3 av totalt 4 som er høyest mulig score. Porsgrunn scorer høyere på tre av seks dimensjoner og likt med Norge på de resterende tre, alle scorer positivt:
Resultat for brukeren 3,7 mot 3,5.
Helhetsvurdering 3,7 mot 3,6.
Tilgjengelighet 3,4 mot 3,3.
Informasjon 3,1 mot 3,1.
Respektfull behandling 3,1 mot 3,1.
Brukermedvirkning 3,0 mot 3,0.
 
Flere av spørsmålene har veldig høy score på svarene, 3,7 og høyere av 4; De fleste oppgir at de ansatte utfører arbeidsoppgavene på en god måte, viser omsorg, er lydhøre, er respektfulle og er veldig fornøyd med de tjenestene de mottar alt i alt. Tjenesten som brukerne mottar hjemme gjør at de føler seg trygge.
 
Dimensjonen med lavest score er «brukermedvirkning» med score på 3.  Under denne dimensjonen er det totalt fire spørsmål og av disse scorer Porsgrunn lavere på 1 spørsmål målt opp mot gjennomsnittet i Norge:
«Jeg er med når det utarbeides planer som angår meg (som for eksempel tiltaksplaner, individuell plan). 2,1 mot 2,3.
Det er totalt 29 spørsmål med score, hvorav Porsgrunn scorer lavere enn gjennomsnittet i Norge på fem spørsmål. Det ene nevnte over og i tillegg:
«Nye ansatte viser legitimasjon når de kommer» 1,7 mot 1,8.
«De ansatte gir beskjed dersom det blir forsinkelser» 2,7 mot 2,8.
«Jeg vet hva som står i vedtaket mitt» 2,0 mot 2,3.
«Jeg er kjent med hvordan jeg skal gå fram hvis jeg har noe å klage på» 2,9 mot 3,0.
Av disse fem så har tre spørsmål «negativ score», men det er relativt liten forskjell målt opp mot gjennomsnittet i Norge.
 
Sammenlignet med 2023 så er svarprosenten i år ganske lik, 67% mot 68% i 2023. Som nevnt så gjør endringen i svaralternativene at en ikke kan sammenligne årets undersøkelse med tidligere år direkte, men det kan sies at undersøkelsen i år er relativt lik med sist undersøkelse i 2023 i at begge undersøkelsene viser høy score og stor tilfredshet blant brukerne som svarer på undersøkelsen.  
 
Som nevnt kunne brukerne legge igjen kommentarer til undersøkelsen, noe kun 9,17% valgte å gjøre. Oppsummert sier kommentarene:
Noen hadde ikke hjelp til det noen av spørsmålene spør om, som medisiner eller personlig hygiene.
Ønsker hyppigere og mer hjemmehjelp.
Skulle ønske at hjemmetjenesten hadde mer tid og at det kan bli en del nye mennesker å forholde seg til.
Mange hyggelig og flinke ansatte, men ønsker telefonnummer for å enklere kontakte hjemmetjenesten.
 
Tiltak
Området hjemmetjenester har gjennomgått resultatene fra brukerundersøkelsen og vil bruke svarene i sitt interne forbedringsarbeid samlet og i hver enhet.
Det er utformet tiltak knyttet til noen av spørsmålene som svarer lavere i undersøkelsen målt opp mot gjennomsnittet i Norge:
Det vil jobbes med å gis tydeligere informasjon ut til brukere når det utarbeides planer.
De ansatte skal oppfordres til å tydeligere legitimere seg ved besøk, samtidig skal det undersøkes om det kan tilrettelegges for dette bedre enn i dag.
Det skal settes fokus på å gi beskjed om besøk må endres fra faste tidspunkter, det sagt så er det svært få brukere som har faste tidspunkter da dette ikke brukes i hjemmetjenesten; Det er for mange ulike momenter som vil påvirker tidspunkt for besøk som eksempelvis uforutsette hendelser med syke brukere som krever mer tid, syke ansatte og uventede trafikkforhold til at faste tidspunkter kan opprettholdes.
 
Effekten av saken 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	x
Konsekvens for miljøet på kort og lang sikt 	 	 	 	x
Økonomiske konsekvenser i et langt perspektiv	 	 	 	x
Konsekvens for folkehelsen, herunder vurdering av 	tilpasning til aldersvennlig samfunn	 	 	x	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

